Općina Lovas, Ante Starčevića 5, 32 237  Lovas, OIB: 06939947940, koju zastupa načelnica Općine Tanja Cirba, dipl.novinar (u daljnjem tekstu: Naručitelj) 
i 
Watmont d.o.o., Zalužje 21, 32 100 Vinkovci, OIB: 83116801882, koju zastupa direktor Marko Maslov (u daljnjem tekstu: Izvoditelj)
zaključuju:
UGOVOR 
o izvođenju radova na rekonstrukciji općinske zgrade u svrhu povećanja energetske učinkovitosti – mjera izvedbe i poboljšanje toplinske zaštitne ovojnice nestambene zgrade javne namjene

1. PREDMET UGOVORA

Članak 1.
Predmet ovog Ugovora je izvođenje radova na rekonstrukciji općinske zgrade u svrhu povećanja energetske učinkovitosti – mjera izvedbe i poboljšanje toplinske zaštitne ovojnice nestambene zgrade javne namjene, u Lovasu, ulica Ante Starčevića 5, na k.č. broj 1603/1, k.o. Lovas.

Radovi će se izvesti prema tehničkim podacima i opisima troškovnika koji su sastavni dio poziva za dostavu ponuda i ovoga Ugovora, tehničkoj dokumentaciji, važećim zakonskim i drugim propisima o građenju i pravilima struke. Ugovor se sklapa s Izvoditeljem na temelju provedenog postupka bagatelne nabave – poziva za dostavu ponuda po kojem je ponuda Izvoditelja prihvaćena kao najpovoljnija za ponuđene radove.


2. VRIJEDNOST RADOVA I OBRAČUN


Članak 2.

Cijene iz troškovnika koji je sastavni dio ovog Ugovora, formirane su na temelju prihvaćene ponude, koja je sastavni dio ovog Ugovora.

Članak 3.

Cijena za radove iz članka 1. ovog Ugovora iznosi:

	RADOVI UKUPNO
	234.436,00 kn

	PDV 25%
	58.609,00 kn

	SVEUKUPNO RADOVI
	293.045,00 kn


(slovima: dvjestodevedesettritisućečetrdesetpetkuna).

Članak 4.

Obavljene radove, Izvoditelj će obračunati putem privremenih i okončane situacije, ispostavljenih u 6 primjeraka, na temelju podataka iz građevinske knjige, ovjerene po ovlaštenoj osobi Naručitelja. Privremena situacija ispostavlja se sa zadnjim danom u mjesecu za radove izvedene u tom mjesecu, a okončana u roku od osam (8) dana po završetku radova.

Ovlaštena osoba Naručitelja, dužna je u roku od osam (8) dana po prijemu situacije istu ovjeriti, a Naručitelj platiti prema odredbi članka 5. ovog Ugovora.

Tri primjerka ovjerene situacije,  Naručitelj je dužan odmah vratiti Izvoditelju, sa navedenim datumom ovjere.

Članak 5.

Neosporni i ovjereni dio situiranih radova Naručitelj će platiti Izvoditelju u roku 30 dana od dana ovjere situacije.

3. ROKOVI IZVEDBE

Članak 6.

Radove iz članka 1. ovog Ugovora Izvoditelj se obvezuje započeti odmah nakon uvođenja u posao, te završiti u roku od 70 dana od dana uvođenja u posao. Dinamiku radova određuje Naručitelj u odnosu na raspoloživa sredstva.
Za cijelo vrijeme izvođenja radova Izvoditelj će kontaktirati imenovanog nadzornog inženjera te završiti s radovima prema rokovima utvrđenim od strane Naručitelja.


4. KVALITETA I GARANCIJA

Članak 7.

Izvoditelj je dužan Naručitelju dostaviti u roku od 15 dana od dana potpisa Ugovora bjanko zadužnicu koja glasi na ime gospodarskog subjekta, na iznos od 10 % od vrijednosti Ugovora, ovjerenu kod javnog bilježnika, a koja se izdaje kao jamstvo za uredno izvršenje Ugovora. Jamstvo se aktivira u slučaju da Izvoditelj u roku za izvršenje Ugovora ne izvrši svoju ugovorenu obvezu. Krajnji rok za aktiviranje jamstva je 30 dana od roka za izvršenje ugovorenih obveza nakon čega se ista vraća Izvoditelju.

Izvoditelj je dužan Naručitelju dostaviti u roku od 15 dana od dana potpisa Ugovora bjanko zadužnicu koja glasi na ime gospodarskog subjekta, na iznos od 5 % od vrijednosti Ugovora, ovjerenu kod javnog bilježnika, a koja se izdaje kao jamstvo za otklanjanje nedostataka u jamstvenom roku. 
Jamstvo se aktivira u slučaju da Izvoditelj radova u jamstvenom roku ne ispuni obveze otklanjanja nedostataka koje ima po osnovi jamstva ili s naslova naknade štete. Jamstveni rok je 24 mjeseca (2 godine) od dana ovjere okončane situacije za radove, nakon kojega roka se jamstvo vraća Izvoditelju.

5. OBVEZE NARUČITELJA

Članak 8.

Za obavljanje ugovorenih radova iz članka 1. ovog Ugovora, Naručitelj se obvezuje uvesti Izvoditelja u posao.

U tom smislu, Naručitelj je obvezan osigurati i predati Izvoditelju dokumentaciju, prema kojoj će se izvoditi radovi sa prilozima.

Osim naprijed navedenih obveza, Naručitelj je obvezan:

a) Osigurati tehničku dokumentaciju za izvođenje radova (projekte);
b) Osigurati potrebne suglasnosti za obavljanje radova;
c) Pismeno obavijestiti Izvoditelja o imenovanju ovlaštene osobe za nadzor;
d) Izvoditelju platiti ugovorenu cijenu na način utvrđen ovim Ugovorom;
e) Od Izvoditelja, nakon završetka ugovorenih radova, primiti izvedene radove;
f) Uvođenje Izvoditelja u posao, odnosno predaja dokumenata mora se evidentirati upisom u dnevnik.

Članak 9.

Stalni nadzor nad obavljanjem radova i usluga iz Ugovora vršit će Naručitelj putem ovlaštene osobe za nadzor.

Prava i dužnosti nadzora su:

a) Vršenje nadzora nad izvođenjem svih ugovorenih radova;
b) Kontroliranje kvalitete upotrijebljenih materijala i radova;
c) Kontroliranje realizacije tehničkih rješenja danih u projektnoj dokumentaciji;
d) Vršiti kvalitativno i kvantitativno preuzimanje izvedenih radova;
e) Zajedno s Izvoditeljem supotpisuje dokumente koji prate obavljanje radova i usluga, dnevnik obavljanja radova i usluga, građevinsku knjigu, dinamičke planove i sl.
f) Ovjeravanje mjesečnih situacija izvedenih radova.

6. OBVEZE IZVODITELJA

Članak 10.

[bookmark: _GoBack]Izvoditelj radova se obvezuje obaviti ugovorene radove prema važećim propisima, tehničkim normativima, tehničkoj dokumentaciji, pravilima struke, kvaliteti, karakteristikama, cijeni i količini navedenim u ponudi i uvjetima iz poziva za dostavu ponuda i odredbama ovog Ugovora, a nakon završetka radova objekt predati Naručitelju na korištenje.
	
Tijekom izvedbe ugovorenih radova, Izvoditelj se obvezuje nabavljati i upotrebljavati materijale i opremu koji zadovoljavaju uvjete propisane standardima, tehničkom dokumentacijom i općim tehničkim uvjetima.


Članak 11.

Izvoditelj je dužan pravovremeno proučiti tehničku dokumentaciju i ugovorene dokumente i ako to smatra potrebnim, zatražiti od Naručitelja objašnjenje nejasnih detalja, kako ne bi došlo do zastoja u izvedbi radova. Na eventualne uočene nedostatke dužan je upozoriti Naručitelja.

Članak 12.

Izvoditelj radova dužan je za ugovorene radove i usluge voditi dokumentaciju - građevinski dnevnik, građevinsku knjigu i druge dokumente propisane posebnim propisima ili ugovorenim tehničkim uvjetima.

Građevinski dnevnik i građevinska knjiga izvršenih radova će se voditi na obrascima koji su propisani kod izvođenja građevinskih objekata.

Svi ti dokumenti moraju se voditi uredno, u skladu sa pravilima struke i brižljivo čuvati kao dokument trajne vrijednosti.


7. ODGOVORNOST ZA NEDOSTATKE IZVEDENIH RADOVA I USLUGA


Članak 13.

Izvoditelj jamči da su izvedeni radovi u vrijeme primopredaje u skladu s Ugovorom, propisima i pravilima struke i da nemaju nedostatke koji onemogućuju ili smanjuju njihovu vrijednost ili njihovu prikladnost za redovitu uporabu.

Članak 14.

Naručitelj je dužan o opaženim nedostatcima pismeno obavijestiti Izvoditelja bez odgađanja.

Članak 15.

Ako Naručitelj na poziv Izvoditelja da pregleda objekte, to ne uradi bez opravdanog razloga, niti obavijestiti Izvoditelja o nedostatcima, smatrat će se da su radovi primljeni.

Članak 16.

Nakon primopredaje objekata Izvoditelj više ne odgovara za nedostatke koji su se mogli utvrditi običnim pregledom, izuzev ako je za njih znao, a nije ih otklonio.

Članak 17.

Ako se kasnije pokaže neki nedostatak koji se nije mogao uočiti običnim pregledom, Naručitelj se može pozvati na njega, pod uvjetom da o njemu obavijesti Izvoditelja što prije, a najkasnije u roku osam (8) dana od uočavanja nedostataka.

Istekom dvije godine od primopredaje radova, Naručitelj se više ne može pozivati na nedostatke.

Članak 18.

Ako je blagovremeno i uredno obavijestio Izvoditelja o postojećim nedostatcima, Naručitelj je ovlašten:

1. Zahtijevati od Izvoditelja da otkloni nedostatke u primjerenom roku;
2. Otkloniti nedostatke na račun Izvoditelja, ako Izvoditelj ne otkloni nedostatke u roku koji je naredio Naručitelj;
3. Sniziti cijenu u razmjeru vrijednosti građevine bez nedostataka u vrijeme sklapanja ugovora i vrijednosti koju bi objekt u to vrijeme imao s nedostatcima.

8. ZAVRŠNE ODREDBE

Članak 19.

Sve eventualne sporove iz ovog Ugovora Naručitelj i Izvoditelj će rješavati sporazumno. U slučaju da u tome ne uspiju, spor će rješavati kod nadležnog Trgovačkog suda.

Članak 20.

Ovaj Ugovor je sastavljen u 5 (pet) istovjetnih primjeraka od kojih 3 (tri) dobiva Naručitelj, a 2 (dva) Izvoditelj radova.

Članak 21.

Ovaj Ugovor stupa na snagu danom obostranog potpisa.

U Lovasu, dana 31. srpnja 2015. godine


ZA NARUČITELJA:                                                      ZA IZVODITELJA:                                                                                                 
Načelnica Općine Lovas                                                 Watmont d.o.o.
Tanja Cirba, dipl.novinar                                                Direktor
                                                                                         Marko Maslov

___________________________                                   __________________________

Klasa: 406-01/15-01/05
Ur.broj: 2196/05-15-9
